D. Jarjabek, poslanec: (2001-09-06):
J. Migaš, predseda NR SR: Pán minister. M. Kňažko, minister kultúry: Vážený pán poslanec, práve preto, že sa budeme zaoberať, budem rád, keď sa dozviem aj iné názory, názory na niektoré konkrétne tvrdenia alebo zistenia alebo prípadné nedostatky v tejto správe. Ja už som uviedol, že žiadna takáto správa nemôže byť celkom komplexná. A čím viac pohľadov, z viacerých strán na túto správu budeme mať, tým bude pravdepodobne nielen obšírnejšia, ale aj objektívnejšia. Pokiaľ ide o použitých 600 tisíc korún, no nemôžem vám v tejto chvíli presne odpovedať, akým spôsobom boli zúčtované. Môžem vám dať podrobné zúčtovanie na výbore. Nemám s tým žiadny problém, ani s dôvodmi, prečo táto inscenácia bola prerušená. Áno, myslím, že to bolo pre chorobu režiséra alebo pre niečo, čo sa skrátka niekedy v divadle stáva. No a tie peniaze, ktoré minuli, no tak musia byť vyúčtované a, samozrejme, použité len v zmysle tohto účelu. No ja nie som povolaný ako štátny úradník hodnotiť umeleckú úroveň niektorých predstavení. Na to máme komisie odborníkov. Vieme, že existujú v oblasti divadelného umenia stavovské organizácie, ktoré udeľujú ceny výročné, že existujú fondy, ktoré udeľujú ceny. Takže ja nebudem hodnotiť teraz takýmto spôsobom nejaké inscenácie, alebo reprezentáciu v zahraničí. Ja si myslím, že pri poslaneckom prieskume, ktorý ste vykonali na Novej scéne, ste si mohli overiť niektoré veci. No a rád by som ešte dodal, žiaľ, napriek tomu, že som informoval vedenie výboru, že v utorok som na oficiálnej ceste a sprevádzam predsedu vlády do Kanady, mám stretnutie so svojou rezortnou kolegyňou pani Sheily Coppsovou, čiže nebudem sa môcť zúčastniť tohto zasadnutia výboru, napriek tomu, že som o tom informoval, tak som dostal pozvánku od výboru na tento termín. Pretože trvám na tom a chcem byť pri tom osobne, keď sa toto bude prerokovávať vo výbore vrátane ďalšieho hodnotenia, myslím, že ide o tú správu hodnotiacu a ešte niečo, takže budem rád, keď o tom budeme podrobnejšie hovoriť vo výbore. Ďakujem. J. Migaš, predseda NR SR: Ďalšiu otázku položil pán poslanec Ján Jasovský. Otázka znie: „Ako ďalej, pán minister, v leteckej doprave v Slovenskej republike, SA, Sky Europe alebo České? Prijmete rozhodné stanovisko?“ Odpovedať bude za neprítomného ministra pán minister Harna. Nech sa páči, pán minister. I. Harna, minister výstavby a regionálneho rozvoja SR: Ďakujem za slovo. Vážený pán predseda parlamentu, vážené panie poslankyne, páni poslanci, dovoľte, aby som odpovedal za pána ministra dopravy, pôšt a telekomunikácií pána ministra Macejka. Teda odpoveď: „Ministerstvo dopravy, pôšt a telekomunikácií Slovenskej republiky v súčinnosti s ostatnými rezortmi mení prostredie slovenským leteckým dopravcom na vykonávanie leteckej dopravy formou vytvorenia takých podmienok, aké majú leteckí dopravcovia v zahraničí, hlavne vo vzťahu k plateniu cla a daní pri nákupe a dovoze lietadiel. Náš rezort bol zatiaľ úspešný v presadzovaní odstránenia spotrebnej dane na letecké pohonné hmoty, cla na vybrané položky lietadlovej techniky cestou colného sadzobníka pre rok 2001 a v úprave DPH na lietadlovú techniku od januára 2002. Ďalšími krokmi, ktoré v súlade s koncepciou rozvoja leteckej dopravy Slovenskej republiky podnikáme, bude pristúpenie Slovenskej republiky k mnohostrannej dohode o obchode s civilnými lietadlami v rámci GATT z roku 1973. Koncepcia v súlade so štátnou dopravnou politikou okrem uvedeného rozpracováva zosúladenie podmienok hospodárskej súťaže na dopravnom trhu, postupnú implementáciu nariadenia smerníc Rady Európskej únie do právneho systému Slovenskej republiky, vytvorenie funkčnej a efektívnej štátnej správy v oblasti civilného letectva s uplatňovaním regulačných úloh štátu s dôrazom na zabezpečenie bezpečnosti leteckej prevádzky, ochrany užívateľov leteckej dopravy a životného prostredia. Vytvorenie právneho rámca na základe rovnakého a nediskriminačného prístupu musí byť orientované predovšetkým na stimuláciu pravidelnej medzinárodnej a vnútroštátnej dopravy. Za tým účelom pripravujeme podmienky uľahčujúce leteckým dopravcom zavedenie nových liniek medzi Slovenskom a zahraničím. Pokiaľ ide o otázku Slovenských aerolínií, a. s., a Sky Europe alebo Českých aerolínií, je nutné uviesť nasledujúce skutočnosti. Slovenské aerolínie, a. s., ako slovenský dopravca je zatiaľ vzhľadom na leteckú techniku, ktorú prevádzkuje, orientovaný najmä na nepravidelnú leteckú dopravu. V pravidelnej medzinárodnej leteckej doprave vykonáva letecké spojenie z Bratislavy do Moskvy a vo vnútroštátnej leteckej doprave letecké spojenie do Košíc. V spojitosti s riešením 34-percentného podielu štátu v tejto spoločnosti Ministerstvo dopravy, pôšt a telekomunikácií Slovenskej republiky pripravuje materiál na rokovanie vlády Slovenskej republiky, o ktorom má vláda rozhodnúť do konca septembra. O spoločnosti Sky Europe ako leteckom dopravcovi môžeme hovoriť až po splnení základných a nevyhnutných podmienok na získanie osvedčenia prevádzkovateľa lietadla a licencie na vykonávanie leteckej dopravy. České aerolínie, ktoré zabezpečujú značnú časť pravidelnej medzinárodnej dopravy vo vzťahu k Slovenskej republike, vykonávajú ju na základe bilaterálnej medzivládnej dohody o leteckej doprave. Teda dohoda umožňuje recipročne vykonávať obdobný objem prepravy aj slovenským dopravcom. Túto možnosť slovenskí dopravcovia zatiaľ nevyužívajú. V poslednej dobe sa hovorí o projekte otvorenia pravidelnej medzinárodnej leteckej dopravy z letiska Sliač za aktívnej účasti regiónu. Tento zámer nemá vo svojom reálnom obchodnom pláne žiadny slovenský letecký dopravca. Ak by ho mal, Ministerstvo dopravy, pôšt a telekomunikácií Slovenskej republiky by ho určite za Slovenskú republiku vo vzťahu k druhému štátu na vykonávanie tejto konkrétnej dopravy určilo. Pretože tomu tak nie je, vzhľadom na možnú službu slovenským občanom a podporu zvýšenia prevádzky letiska Sliač nie sme proti tomu, aby dopravu vykonávali České aerolínie. Pohybujeme sa však v teoretickej rovine. Zatiaľ neevidujeme na ministerstve žiadosť o schválenie tohto programu.“ Toľko odpoveď pána ministra Macejka. Ďakujem za pozornosť. J. Migaš, predseda NR SR: Pán poslanec, nech sa páči.